CELEX: 62011TN0004
Language: sk
Date: 2011-01-07 00:00:00
Title: Vec T-4/11: Žaloba podaná 7. januára 2011 — Export Development Bank of Iran/Rada

5.3.2011   
            
            
               SK
            
            
               Úradný vestník Európskej únie
            
            
               C 72/22
            
         Žaloba podaná 7. januára 2011 — Export Development Bank of Iran/Rada
   (Vec T-4/11)
   2011/C 72/38
   Jazyk konania: francúzština
   
      Účastníci konania
   
   
      Žalobkyňa: Export Development Bank of Iran (v zastúpení: J.-M. Thouvenin, advokát)
   
      Žalovaná: Rada Európskej únie
   
      Návrhy žalobkyne
   
   Žalobkyňa navrhuje, aby Všeobecný súd:
   
               —
            
            
               zrušil nariadenie Rady (EÚ) č. 961/2010 v rozsahu, v akom sa jej týka,
            
         
               —
            
            
               rozhodol, že rozhodnutie 2010/413/SZBP sa vo vzťahu k žalobkyni neuplatňuje,
            
         
               —
            
            
               zrušil článok 16 ods. 2 písm. a) a b) nariadenia Rady (EÚ) č. 961/2010 v rozsahu, v akom sa týka žalobkyne,
            
         
               —
            
            
               zrušil rozhodnutie Rady zapísať žalobkyňu do zoznamu uvedeného v prílohe VIII nariadenia Rady (EÚ) č. 961/2010,
            
         
               —
            
            
               zaviazal Radu na náhradu trov konania.
            
         
      Žalobné dôvody a hlavné tvrdenia
   
   Na podporu tejto žaloby uvádza žalobkyňa sedem žalobných dôvodov.
   
               1.
            
            
               Prvý žalobný dôvod založený na neexistencii právneho základu pre nariadenie Rady (EÚ) č. 961/2010 z 25. októbra 2010 o reštriktívnych opatreniach voči Iránu, ktorým sa zrušuje nariadenie (ES) č. 423/2007 (1) a/alebo jeho článku 16 ods. 2 písm. a) a b).
               
                           —
                        
                        
                           V rámci prvej časti tohto žalobného dôvodu žalobkyňa tvrdí, že článok 215 ZFEÚ nemôže slúžiť ako právny základ nariadenia č. 961/2010, keďže rozhodnutie 2010/413/SZBP ho neuvádza.
                        
                     
                           —
                        
                        
                           V rámci druhej časti žalobkyňa tvrdí, že článok 215 ZFEÚ nemôže slúžiť ako právny základ nariadenia č. 961/2010, keďže rozhodnutie 2010/413/SZBP nebolo prijaté v súlade s kapitolou 2 hlavy V ZEÚ. Toto rozhodnutie preto musí byť odmietnuté z dôvodu, že sa na daný prípad neuplatňuje.
                        
                     
         
               2.
            
            
               Druhý žalobný dôvod založený na porušení medzinárodného práva článkom 16 ods. 2 písm. a) a b) nariadenia č. 961/2010, keďže tieto ustanovenia nepredstavujú uplatňovanie rozhodnutia Bezpečnostnej rady a porušujú zásadu nezasahovania zavedenú v medzinárodnom práve.
            
         
               3.
            
            
               Tretí žalobný dôvod založený na porušení článku 215 ZFEÚ, keďže postup pri zapísaní do zoznamu prílohy VIII bol v rozpore s postupom uvedeným v článku 215 ZFEÚ.
            
         
               4.
            
            
               Štvrtý žalobný dôvod založený na porušení práva na obhajobu,, práva na riadnu správu a práva na účinnú súdnu ochranu, keďže Rada nedodržala právo žalobkyne na vypočutie, svoje rozhodnutia neodôvodnila dostatočným spôsobom a nesprístupnila jej spis.
            
         
               5.
            
            
               Piaty žalobný dôvod založený na porušení zásady proporcionality.
               
                           —
                        
                        
                           Žalobkyňa najprv tvrdí, že napadnuté rozhodnutia nie sú proporcionálne, keďže zmrazenie finančných prostriedkov a ostatných zdrojov spravovaných žalobkyňou vedie k zmrazeniu finančných prostriedkov a ostatných zdrojov, ktorými nemôže voľne disponovať, lebo patria jej klientom.
                        
                     
                           —
                        
                        
                           Žalobkyňa ďalej uvádza, že sankcia, ktorá jej bola uložená, nie je proporcionálna vzhľadom na skutočnosti, ktoré jej boli vytýkané, a že spočíva na neaktuálnych a nepodložených skutočnostiach.
                        
                     
         
               6.
            
            
               Šiesty žalobný dôvod založený na porušení práva na rešpektovanie majetku, lebo obmedzenie jej práva vlastniť majetok nebolo proporcionálne, keďže v konaní neboli dodržané jej práva na obhajobu.
            
         
               7.
            
            
               Siedmy žalobný dôvod založený na porušení zásady nediskriminácie, keďže žalobkyňa bola sankcionovaná bez toho, aby bolo preukázané, že sa vedome a dobrovoľne podieľala na činnostiach, ktorých následkom bolo obchádzanie reštriktívnych opatrení.
            
         
      (1)  Ú. v. EÚ L 281, s. 1.